རྩེ་ཟིལ་མདོ་ནས་རྩེ་ཆོ་ནང་དུ་ཡར་སོང་བའི་ལམ་ཁ་ན་རྡོ་སྒྲོལ་མ་ཟེར་བའི་རྡོ་མཆོད་ཆེན་པོ་ཞིག་ཡོད་ཅིང་།རྡོ་མཆོད་ཀྱི་དཀྱིལ་ན་རྡོ་ལ་སྒྲོལ་མ་རང་བྱོན་ཞིག་ཡོད་པས་དེ་ལྟར་བཏགས།དེའི་ལྟག་གེ་སར་བདུད་མོ་བསད་ས་ཟེར་བ་ན་གེ་སར་གྱིས་སྔར་གྱི་བདུད་མོ་དེ་ཉིད་བསྒྲལ་ནས་ཕ་ཝང་ཞིག་ལ་དོན་སྙིང་ནང་ཁྲོལ་རྣམས་བཀོད་དེ་ཤིན་ཏུ་འཇིགས་པ་ཞིག་ཡོད་པ་དུས་འགྱུར་སྐབས་ཧུར་བརྩོན་པ་ཞིག་གིས་རྫས་སྒྱོགས་རྒྱག་བཅུགས་ནས་བརླགས་ཚར་འདུག།དེའི་ཕར་ཙམ་གྱི་རྡོ་དཀར་ཞིག་གི་ཐོག་ན་བདུད་མོའི་སྙིང་ཁྲག་བླུགས་པ་ཡོད།ལམ་ཞབས་ཆུ་ཁའི་ཐང་དེ་ལ་འབྲུག་མོའི་གཡུལ་ར་ཐང་ཟེར་ཞིང་།ཡར་ཁུག་ཐང་རྩ་ན་འབྲུག་མོའི་ཆིབས་སྒ་ཟེར་བའི་རྡོ་རྟ་སྒ་འདྲ་ཞིག་ཡོད།དེ་ནས་ཡར་སོང་བའི་རྩེ་ཆོ་གྲོང་ན་རྡོ་ཞིག་ལ་གེ་སར་གྱི་ཞབས་རྗེས་མང་བ་དང་།གེ་སར་མ་བུའི་ཕུག་པ་དང་ཉི་མ་གཟིགས་ས་ཟེར་བ་ཡོད།རྩེ་ཆོ་འཇུ་ནས་ཡར་སོང་ན་སྡེ་དགེའི་མདུན་གཉེར་ཆེན་པོ་ཧོ་ཆོ་ཚང་གི་གཞིས་ཀ་ཡོད་ཅིང་།དེའི་གཡོན་ཕྱོགས་ཀྱི་བྲག་ངོས་ལ་དཔལ་ལྡན་ལྷ་མོའི་དྲེལ་གྱི་རང་བྱོན་ཤིན་ཏུ་ཆེ་བ་ཞིག་མཇལ་རྒྱུ་ཡོད།སྔར་དུས་ཨ་ལོ་ནང་ན་ར་རུ་དང་།དིལ་མགོ།སོག་མོ།ནིས་མདའ་སོགས་དཔོན་ཁག་མང་པོ་ཡོད་པས།ཨ་ལོ་དཔོན་ཐོག་དཔོན་བཞག་རེད།དཔོན་ཁེ་དྲག་མེད་པ་ཨ་ལོའི་དཔོན།མགོ་སེ་ལ་ཐོག་ལ་བཞག་རེད།ལ་སྐད་གྲགས་མེད་པ་མགོ་སེའི་ལ་ཞེས་ཟེར་བ་བྱུང་།རྩེ་ཆོ་ནང་ནས་ཡར་ཡོང་བའི་མགོན་ལྕེ་གཤིས་ན་རྡོ་ནག་གི་མགོན་པོའི་ལྕེ་རང་བྱོན་ངོ་མཚར་ཆེ་བ་ཞིག་བཞུགས་པ་དེར་སི་ཏུ་ཆོས་ཀྱི་འབྱུང་གནས་ཀྱི་འཁྲུངས་གནས་ཡིན་ཞིང་།དེའི་ལྟག་ན་སི་ཏུ་པཎ་ཆེན་བྱེའུ་ཞིག་གི་རྣམ་པས་ཞག་བདུན་བཞུགས་སའི་ས་དིལ་དང་།མར་འོག་ཆུ་ཁ་ན་སི་ཏུ་ཆོས་ཀྱི་འབྱུང་གནས་ཀྱི་གཏེར་ཆུ་ཡོད།སྤྱིར་ལུང་པ་འདི་ལ་ཨ་ལོ་དེང་རིང་སྒང་ངམ་བྱང་ཨ་ཏ་རོང་ཞེས་འབོད་ཅིང་།ལུང་པ་འདིའི་ས་ལ་གད་པ་ཆེ་བ་མང་པོ་བྱུང་མལ་འདུག་པ་སི་ཏུ་པཎ་ཆེན་སྐུ་འཁྲུངས་དུས་ས་ཆེན་པོ་གཡོས་ཏེ་བྱུང་བ་ཡིན་ཟེར།མགོན་ལྕེ་གཤིས་ནས་ཡར་སོང་བའི་མདུན་ནིས་མདའ་ཚང་གི་ཐད་དམར་ལེབ་གྱང་ར་ཟེར་བ་རོང་ཚ་དམར་ལེབ་ཀྱི་མཁར་ཤུལ་ཡིན།ཞེ་དགའ་ནས་ཡར་འགྲོ་སའི་ལ་ཞབས་གཤིས་ལུང་ཕུག་རྒྱ་མཁར་གྱི་འགྲམ་ན་རྡོ་ཕང་ཞིག་ལ་ཆང་མདོང་གི་རྗེས་གསུམ་ཡོད་པ་འབྲུག་མོ་དང་།ནེའུ་ཆུང་།བྲོ་ལོ་སྤོས་དཀར་ལྷ་མཛེས་གསུམ་གྱིས་གསོལ་ཆང་ཁུར་ནས་ངལ་གསོ་མཛད་དུས་བྱུང་ཞེས་ཟེར།མགོ་སེ་ལ་རྩ་ཧོ་སེ་འགག་ན་འབྲུག་མོའི་ནོར་སྒམ་ཟེར་བའི་བྲག་སྒམ་ཞིག་ཡོད།ཨ་ལོ་ལྷ་ཆུ་ནང་ན་ཅོག་སྟེང་གི་རི་ངོས་ཉིན་ཁ་ན་རྡོ་ཕང་ཞིག་ལ་གེ་སར་གྱི་ཕྱག་རྗེས་ཞིག་དང་།དེའི་གཡས་ངོས་རི་རྒྱབ་ན་གེ་སར་གྱི་ཆིབས་སྒ་རང་བྱོན་ཟེར་བའི་ཕ་ཝང་ཞིག་ཡོད།